
1. Negocierile privind Kosovo

Vineri 19 martie 1999, negocierile de la Paris privind viitorul statut al provinciei sârbe Kosovo, fuseseră amânate până când delegaţia sârbă va accepta proiectul de acord propus de comunitatea internaţională. Joi seara, documentul fusese semnat de delegaţia etnicilor albanezi. Într-o declaraţie comună, copreşedinţii convorbirilor de la Paris, ministrul francez al afacerilor externe, Hubert Vedrine şi şeful diplomaţiei britanice Robin Cook, au afirmat că tratativele vor fi reluate dacă partea sârbă îşi exprimă adeziunea şi va semna documentul propus de Grupul de Contact.

Etnicii albanezi au semnat proiectul de pace care stabilea autonomia provinciei sârbe. Documentul a fost semnat de şeful delegaţiei, Hashim Thaqi şi de încă trei membri ai delegaţiei, urmaţi doar de doi mediatori – Christopher Hill, din partea SUA şi Wofgang Petristch, din partea Uniunii Europene – în calitate de martori. Confirmându-şi opoziţia faţă de semnarea unilaterală cel de-al teilea mediator, rusul Boris Maiorski, nu a semnat. El a subliniat că pentru încheierea unui acord este nevoie de doi interlocutori. 

Sârbii, care resping proiectul de acord au afirmat că nu are valoare semnătura etnicilor albanezi. Planul de pace semnat de către etnicii albanezi este, în opinia delegaţiei sârbe “rezultatul obţinut de liderii mişcării separatiste şi teroriste albaneze şi de susţinătorii lor americani’.

El “anulează principiul egalitaţii în drepturi al comunităţilor şi favorizează pe albanezi, făcând din comunitatea lor elementul dominant” – au apreciat cei 9 membri ai delegaţiei într-o scrisoare adresată celor 2 copreşedinţi ai negocierilor.

În acest sens ei au înaintat o cerere privind convocarea de urgenţă a Consiliului de Securitatea al ONU împotriva ameninţării NATO cu lovituri militare asupra RF Iugoslavia. 

Secretarul general al ONU, Kofi Annan a reamintit pe data de 19 martie, primatul ONU faţă de NATO, într-un mesaj adresat Alianţei Nord-Atlantice cu ocazia aniversării semicentenarului.

Luni 22 martie 1999, s-a reunit Consiliul permanent al NATO şi a decis extinderea puterilor acordate secretarului general al Alianţei, Javier Solana, pentru a angaja bombardamente aeriene împotriva RF Iugoslavia. 

Washingtonul a adresat la rândul său noi avertismente guvernului de la Belgrad şi au continuat presiunile pentru a-i determina pe sârbi să accepte planul de pace. 

Rusia a adresat guvernului de la Belgrad apelul de a semna documentul politic cu privire la Kosovo. Liderii iugoslavi au continuat să-şi întărească dispozitivul militar de-a lungul frontierei dintre Kosovo şi Fyrom. 

Secretarul General NATO, Javier Solana a autorizat pe data de 23 martie, marţi noaptea la orele 11,30, atacurile militare asupra Iugoslaviei, după ce a fost înştiinţat de mediatorul Richard Holbrooke că misiunea de ultimă oră de a-l convinge pe preşedintele Slobodan Miloşevici să accepte planul de pace în Kosovo, propus de SUA a eşuat.

Dl. Holbrooke a participat la două runde de convorbiri intensive cu dl. Miloşevici, în zilele de luni şi marţi şi a declarat că situaţia prezentă “este cea mai rea de la începutul eforturilor de pace”, acum patru ani. El a declarat postului de televiziune CNN că şi-a prelungit delegaţia cu o zi pentru a se asigura că Miloşevici a înţeles pe deplin consecinţele unei asemenea atitudini.

Redăm textul integral al declaraţiei lui Solana privitoare la Kosovo:

“Tocmai i-am ordonat generalului Clark, comandantul suprem al Alianţei în Europa, să iniţieze operaţiuni aeriene împotriva Republicii Federale Iugoslavia.

Am luat această decizie după consultări extensive avute în aceste zile cu toţi Aliaţii şi după ce a devenit clar că ultimul efort diplomatic al ambasadorului Holbrooke la Belgrad nu a avut succes.

Toate eforturile de a realiza o soluţie politică, negociată a crizei din Kosovo eşuând, nu există altă alternativă în afară de acţiunea militară.

Trecem la acţiune ca urmare a refuzului Guvernului Republicii Federale Iugoslavia faţă de cererile comunităţii internaţionale:

· acceptarea acordului politic interimar negociat la Rambouillet;

· deplina respectare a limitelor stabilite pentru Armata Sârbă şi Forţele Speciale de Poliţie convenite pe 25 octombrie;

· încetarea folosirii excesive şi disproporţionate a forţei în Kosovo.

Aşa cum am avertizat pe 30 ianuarie, eşecul în îndeplinirea acestor cereri va determina NATO să ia orice măsuri vor fi necesare pentru evitarea unei catastrofe umanitare. NATO a sprijinit pe deplin toate rezoluţiile în materie ale Consiliului de Securitate ONU , eforturile OSCE şi ale Grupului de Contact. Regretăm profund că aceste eforturi nu au reuşit, datorită în întregime intransigenţei Guvernului RFI.

Această acţiune militară are drept scop să sprijine aspiraţiile politice ale comunităţii internaţionale. Ea va fi îndreptată împotriva atacurilor violente comise de armata sârbă şi de Forţele speciale ale poliţiei pentru a slăbi capacitatea lor de a mai provoca viitoare catastrofe umanitare. De aceea, dorim să sprijinim eforturile internaţionale pentru obţinerea acordului iugoslav faţă de un aranjament politic interimar.

După cum am mai afirmat, un acord politic viabil trebuie garantat de o prezenţă militară internaţională. Rămâne deschisă posibilitatea ca Guvernul iugoslav să arate în orice moment că este gata să accepte cererile comunităţii internaţionale. Sper că acesta va avea înţelepciunea de a proceda astfel.

În acelaşi timp, facem un apel la albanezii kosovari să rămână fermi angajaţi pe drumul păcii pe care l-au ales la Paris. În special somăm elementele înarmate din Kosovo să se abţină de la acţiuni militare provocatoare.

Doresc să fiu clar: NATO nu declanşează războiul împotriva Iugoslaviei.

Nu avem nici un diferend cu popoarele iugoslave care prea mult timp au fost izolate în Europa datorită politicii duse de guvernul lor.

Obiectivul nostru este prevenirea altor suferinţe umane şi altor represiuni şi violenţe împotriva populaţiei civile din Kosovo. Trebuie, de asemenea, să acţionăm pentru a preveni instabilitatea care se împrăştie în regiune.

NATO se află unit în spatele cursului acţiunii.

Trebuie să oprim violenţele şi să punem capăt catastrofei umanitare care se desfăşoară acum în Kosovo. Cunoaştem riscurile acestei acţiuni, dar am convenit cu toţii că lipsa acţiunii va antrena pericole încă mai mari. Vom face ceea ce este necesar pentru a aduce stabilitate regiunii.

Trebuie să oprim un regim autoritar să-şi mai reprime populaţia la sfârşitul secolului XX. Avem datoria morală de a face asta. Responsabilitatea stă pe umerii noştri şi ne-o vom îndeplini”.

Preşedintele iugoslav respinge orice “soluţie impusă prin forţă” pentru criza din Kosovo

În convorbirile din 22 martie 1999 cu emisarul american Richard Holbrooke, preşedintele iugoslav, Slobodan Miloşevici, a respins “orice soluţie impusă prin forţă” pentru reglementarea situaţiei din Kosovo şi s-a pronunţat pentru “deblocarea imediată a procesului politic”, având drept scop soluţionarea crizei din această provincie – se afirmă într-un comunicat al preşedinţiei iugoslave, difuzat de agenţia naţională de presă Taniug şi citat de France Presse.

“Oricine va impune soluţii prin forţă va trebui să poarte răspunderea pentru acţiunile sale împotriva politicii de pace şi pentru consecinţele lor” a declarat, potrivit comunicatului, preşedintele iugoslav, care a precizat că discuţia sa de luni, 22 martie 1999, cu dl. Holbrooke s-a axat îndeosebi pe “atitudinea SUA” faţă de conflictul din Kosovo, care reprezintă “o problemă internă” a Iugoslaviei. Nici o soluţie nu va putea fi găsită pentru Kosovo, dacă Serbiei îi sunt impuse interesele mişcării separatiste albaneze”, a spus dl. Slobodan Miloşevici.

De asemenea, el a precizat ca negocierile referitoare la Kosovo ce au avut loc în Franţa, la Rambouillet şi apoi la Paris, au fost “trucate”, ele constituind, în opinia sa, “o tentativă de dictat pentru impunerea unui text redactat dinainte, fără a se ţine seama de statul ale cărui interese sunt în joc”. 

Ca reacţie a Rusiei de ultimă oră, menţionăm că primul ministru al Federaţiei Ruse, Evgheni Primakov şi-a înterupt vizita în SUA după aflarea veştii că atacul asupra Iugoslaviei este iminent. Premierul rus a declarat că un asemenea atac va schimba fundamental natura “ordinii internaţionale”. 

 

2. Poziţia SUA privind Kosovo

Preşedintele american s-a întâlnit la Casa Albă cu liderii democraţi şi republicani ai Congresului SUA pentru a discuta cu ei “diferite probleme de politică externă”, inclusiv criza din Kosovo.

La întrevedere au participat înalte oficialităţi americane printre care secretarul de stat dna Madeleine Albright, ministrul apărării William Cohen şi consilierul prezidenţial pentru afaceri de securitate, Sandy Berger. L

Liderul majorităţii republicane din Senat, Trent Lott a afirmat că: “Noi vom răspunde în faţa poporului american şi noi vom vota fondurile pentru eventuala operaţiune militară. Nu cred că suntem pregătiţi să facem aceasta”.

Senatorul republican de Texas, d-na Kay Dailay Hutchison, a declarat presei că nu va susţine loviturile aeriene împotriva Serbiei, considerând această eventuală decizie drept o eroare. “Sunt ferm convinsă că nu avem o strategie pe termen lung” pentru a face faţă crizei din Kosovo, a mai afirmat d-na Hutchison.

Senatorul republican de Pennsylvania, dl. Arlen Specter a adresat un apel în Senat preşedintelui Bill Clinton să îşi explice poziţia privind Kosovo şi să “ceară autorizaţia Congresului” înainte de a decide o intervenţie militară.

La sfârşitul întâlnirii cu preşedintele american Bill Clinton, liderii Congresului SUA au cerut acestuia să explice americanilor intenţiile sale în legătură cu Kosovo, unde loviturile militare ale NATO par să fie din ce în ce mai iminente. 

“Este necesar ca preşedintele să se adreseze americanilor pentru a explica mizele, pentru că este necesar să se acţioneze, care ar fi măsurile ce vor fi luate şi care ar fi riscurile” a declarat şeful aripei republicanilor din Senat, Trent Lott. El s-a pronunţat totodată pentru o dezbatere în Congres asupra Kosovo, înaintea oricărei acţiuni militare.

Conferinţa de presă pe care preşedintele SUA, Bill Clinton a susţinut-o pe 19 martie, imediat după întrevedere, s-a axat pe probleme de interes atât pentru SUA, cât şi pentru comunitatea internaţională.

Referitor la Kosovo, liderul de la Casa Albă a apreciat că, prin poziţia adoptată, sârbii “au depăşit limita” singurul care se face vinovat de blocarea procesului de pace fiind preşedintele iugoslav Slobodan Miloşevici, “dacă nu acţionăm războiul se va extinde” a explicat Bill Clinton. El a afirmat că aliaţii SUA sunt unanimi în acest sens şi “sunt pregătiţi să acţioneze” deoarece lecţia războiului din Bosnia nu trebuie uitată.

Reamintim că în cursul zilei comandanţii militari de la Pentagon au declarat, într-o audiere la Senat, că o acţiune militară împotriva trupelor lui Miloşevici se poate dovedi dificilă şi poate conduce la pierderi de vieţi omeneşti de partea americană.

Pe de altă parte, un purtător de cuvânt al Casei Albe a menţionat că preşedintele Clinton a scos în evidenţă, în faţa membrilor Congresului, că Statele Unite au interesul clar de a nu permite extinderea conflictului din Kosovo în restul regiunii.

Votul Senatului american privind Kosovo

Senatul american a votat pe 23 martie seara, cu 58 la 41, în favoarea unei rezoluţii care sprijină participarea SUA la operaţiile militare în Kosovo. Votul a avut loc la numai câteva ore după ce secretarul general NATO, Javier Solana a dat lumina verde pentru loviturile aeriene împotriva Iugoslaviei.

Rezoluţia declară: "Preşedintele SUA este autorizat să conducă operaţiuni militare aeriene şi lovituri cu rachete în cooperare cu aliaţii noştri din NATO împotriva Iugoslaviei (Serbia şi Muntenegru)".

Deşi rezoluţia a fost adoptată, cu greu se poate spune că a fost o demonstraţie de sprijin pentru politica preşedintelui Bill Clinton privind Kosovo. 

38 de senatori republicani, printre care liderul Senatului, republicanul Trent Lott şi 3 democraţi au votat împotriva rezoluţiei. 

Preşedintele Bill Clinton, deşi a susţinut că nu are nevoie de aprobarea Congresului pentru a proceda la lovituri aeriene, a trimis la sfârşitul zilei de 23 martie o scrisoare prin care cerea sprijinul Congresului.

Printre cei care au votat contra, deşi a făcut parte din comisia bipartizană de redactare a rezoluţiei, se află şi liderul grupului senatorilor republicani Don Nickles. El a declarat: "Nu cred că poţi bombarda o ţară spunându-i: “avem de gând să vă bombardăm până când veţi fi de acord ca 28000 de militari străini să staţioneze pe pământul vostru".

Mulţi senatori republicani şi-au exprimat scepticismul (chiar şi printre cei care au votat pentru) privind înţelepciunea loviturilor aeriene. 

Senatorul Slade Gorton a spus: "Nu este o problemă care necesită folosirea forţelor armate ale SUA. Nu este o chestiune cerută de interesele noastre naţionale. Aceasta nu este o cale prin care noi putem reglementa războiul civil care are loc în Kosovo."

Senatorul republican de Alaska, Ted Stevens, a spus:" Ne apropiem de începutul celui de al treilea război mondial".

 

3. Poziţia preşedintelui României, Emil Constantinescu privind situaţia din Kosovo 

Preşedintele român, Emil Constantinescu a declarat la Bucureşti că o intervenţie a NATO în Kosovo este “necesară şi legitimă” în cazul în care Belgradul continuă să refuze să semneze acordul de pace. “Dacă negocierile de pace eşuează, România apreciază că o intervenţie a NATO, menită să pună capăt conflictului, este necesară şi legitimă’, a arătat dl Constantinescu într-un comunicat.

Este pentru prima dată când România cu o populaţie majoritar ortodoxă, ca şi Republica Federală Iugoslavia (RFI, Serbia şi Muntenegru) şi considerată drept apropiată de această republică, ia o poziţie atât de clară în favoarea eventualelor atacuri ale NATO împotriva Belgradului.

“Evident, statele suverane poartă răspunderea gestionării conflictelor interne”, a precizat preşedintele Constantinescu. “Dar dacă această gestionare, în loc să calmeze, amplifică un conflict care pune în pericol securitatea ţărilor din regiune şi din Europa în ansamblu, atunci doar intervenţia responsabilă a comunităţii internaţionale - cu scopul de a determina părţile să accepte medierea şi dialogul – poate pune capăt acestei escaladări periculoase”, a precizat preşedintele României.

Şeful statului român a deplâns în egală măsură deteriorarea situaţiei din Kosovo, al cărei “rezultat tragic este vărsarea de sânge, zeci de mii de refugiaţi şi exacerbarea tensiunii. România susţine ferm angajamentul SUA, al Grupului de Contact, a UE şi OSCE de a-şi asuma, conform rezoluţiilor Consiliului de Securitate al ONU, responsabilitatea pentru a pune capăt acestui conflict grav”, a mai spus acesta. 

Preşedintele român a invitat Belgradul să semneze rapid acordul de pace asupra provinciei Kosovo şi să accepte punerea sa în aplicare de către forţele NATO, ca “unică garanţie reală a respectării suveranităţii şi integrităţii teritoriale a Iugoslaviei”, a apreciat şeful statului român. 

“O strategie transatlantică pentru această zonă, bazată pe prezenţa NATO în sud-estul Europei, este singura soluţie capabilă să asigure securitatea şi dezvoltarea”, a conchis preşedintele Constantinescu.

În replică fostul preşedinte român, Ion Iliescu, s-a declarat împotriva utilizării “strategiei băţului” la adresa Belgradului. “Experienţa a arătat că problemele nu pot fi soluţionate pe calea armelor. SUA au cunoscut îndeosebi această experienţă amară cu ocazia războiului din Vietnam. 

Recurgerea la forţă în scopul impunerii unei anumite soluţii poate avea consecinţe incalculabile”, a declarat într-un interviu radiodifuzat de preşedintele PDSR, Ion Iliescu.

  

4. Reuniunea de la Bucureşti privind Kosovo

Miniştrii afacerilor externe din cinci state ale Cooperării Sud-Est Europene, respectiv Turcia, Macedonia, Bulgaria, Grecia şi România, au adoptat pe 19 martie 1999, la Bucureşti, Declaraţia miniştrilor de externe din statele CSEE. Cei cinci miniştri au susţinut o scurtă conferinţă de presă comună, în cadrul căreia şi-au exprimat îngrijorarea în legătură cu evoluţia conflictului din Kosovo, care atrage după el riscuri pentru pacea şi stabilitatea întregii regiuni. De asemenea, a fost exprimată îngrijorarea faţă de situaţia umanitară provocată de refugiaţii aflaţi în ţări vecine zonei de conflict.

Ministrul turc de externe, Ismail Cem, a subliniat că, în pofida dificultăţilor existente în calea soluţionării conflictului din Kosovo, la Bucureşti a fost elaborată o Declaraţie care presupune o serie de mijloace concrete pentru realizarea păcii. 

La rândul său, şeful diplomaţiei din Macedonia, Aleksander Dimitrov, a exprimat sprijinul celor cinci state prezente la Reuniunea de la Bucureşti, pentru eforturile întregii comunităţi internaţionale, în special ale ţărilor Grupului de Contact, în încercarea găsirii de soluţii care să ducă la o pace durabilă în regiune.

Nadejda Mihailova, ministrul de externe al Bulgariei, a amintit că a trecut un an de când au fost iniţiate eforturile pentru găsirea de soluţii politice pentru conflictul din provincia Kosovo şi a exprimat întregul sprijin faţă de acţiunile Grupului de Contact.

Georgios Papandreu, şeful diplomaţiei elene, a apreciat scurta reuniune de la Bucureşti drept un succes, aceasta dovedind “că putem coopera, că vocea noastră poate fi ascultată în zonă şi în lume”. Domnia sa a adăugat că, dacă situaţia din Kosovo s-ar înrăutăţi, întreaga regiune ar avea de suferit, toate ţările din zonă ar fi afectate.

Şeful diplomaţiei române, dl. Andrei Gabriel Pleşu, le-a mulţumit omologilor săi că au venit la Bucureşti şi pentru adoptarea Declaraţiei miniştrilor de externe ai ţărilor sud-est europene, exprimând la rândul său regretul că miniştrii de externe din Iugoslavia şi Albania nu au fost prezenţi la reuniune.

În textul Declaraţiei, cei cinci miniştri îşi exprimă încrederea că acordul elaborat la Rambouillet va fi semnat de părţile în conflict şi totodată, subliniază sprijinul faţă de forţa de pace internaţională care va asista punerea în aplicare a acordului. Miniştrii de externe ai celor cinci ţări îşi exprimă încrederea că acordul va permite promovarea de relaţii interetnice şi de coexistenţă, astfel încât pericolul de război să fie îndepărtat. 

Cei cinci miniştri au mai subliniat că sunt gata să coopereze în continuare pentru stabilitatea regională, pentru instaurarea unei păci durabile în Kosovo, pentru prevenirea crizelor şi realizarea identităţii europene în întreaga regiune.

 

 5. SUA – România - scrisoarea preşedintelui Bill Clinton către omologul său român

Preşedintele Statelor Unite, Bill Clinton, a trimis recent omologului său român, Emil Constantinescu, o scrisoare în care îşi reafirmă sprijinul pentru reformele din România, pentru semnarea acordurilor cu FMI şi Banca Mondială, precum şi pentru integrarea României în Alianţa Nord-Atlantică. 

Mesajul şefului administraţiei americane este un răspuns la o scrioare adresată la începutul anului de preşedintele Emil Constantinescu. În mesajul adresat de şeful statului român omologului său american, Emil Constantinescu solicita exprimarea unui punct de vedere al administraţiei de la Casa Albă faţă de extinderea NATO, în perspectiva summit-ului de la Washington, precum şi reformularea unei poziţii de susţinere a reformelor economice din România şi încheierea acordurilor cu Banca Mondială şi FMI. 

Vă prezentăm în continuare textul mesajului adresat în data de 16 martie de preşedintele Bill Clinton omologului său român:

“Stimate domnule preşedinte, vă mulţumesc pentru scrisoarea pe care mi-aţi adresat-o. Sunt un susţinător ferm al reformei democratice şi statului de drept în România. De câte ori aceste principii sunt ameninţate, sunt mândru să-mi afirm solidaritatea cu dumneavoastră şi cu primul ministru dl. RaduVasile.

După cum o sugerează scrisoarea dumneavoastră, România se confruntă cu o serie de obiective îndrăzneţe. Personal, sprijin pe deplin eforturile dumneavoastră de accelerare a reformei şi de realizare a unor acorduri cu FMI şi Banca Mondială. Conducerea dumneavoastră fermă şi implicarea personală sunt esenţiale pentru făurirea consensului asupra reformei în România şi pentru a pune bazele creşterii economice şi prosperităţii. În acest sens, mă simt încurajat de progresul realizat în domeniul reformelor fiscale-cheie în ultimele luni.

Realizarea de progrese în sfera reformelor structurale este la fel de urgentă. Ştiu că oficialităţile dumneavoastră colaborează îndeaproape cu Banca Mondială pentru o rapidă restructurare a BANCOREX în scopul unei apropiate privatizări. Aştept realizarea angajamentului guvernului dumneavoastră de a accelera închiderea întreprinderilor producătoare de pagube şi de a privatiza acele întreprinderi care sunt viabile. Prin succesul acestor reforme veţi stimula încrederea investitorilor autohtoni şi străini. 

Apreciez, de asemenea, comentariile dumneavoastră asupra politicii uşilor deschise a NATO. Doresc să vă asigur că îmi menţin angajamentul ca rezultatul summit-ului NATO să evidenţieze clar că cei mai recenţi trei membri ai Alianţei nu vor fi şi ultimii. Mai mult, doresc ca summit-ul să ofere României şi altor ţări aspirante la calitatea de membru al NATO o cale clară şi un set de programe practice care să le ajute să devină cei mai puternici candidaţi posibili la dobândirea calităţii de membru. 

Aşteptăm sprijinul dumneavoastră în vederea aplicării lui şi pentru a explica poporului român abordarea noastră orientată spre viitor. În mod asemănător salutăm sprijinul dumneavoastră constant în problema din Kosovo, demonstrat de scrisoarea comună pe care aţi adresat-o la 22 februarie împreună cu preşedintele Bulgariei, Stoianov. Aştept cu nerăbdare întâlnirea cu dumneavoastră la summit-ul din aprilie şi vă transmit cele mai bune urări şi expresia caldei mele consideraţii pentru dumneavoastră şi poporul român. Cu sinceritate, William Clinton.

 

6. Agenda 2000 - miza summit-ului Uniunii Europene de la Berlin

Pregătirea reuniunii de la Berlin a fost obiectivul reuniunii informale a miniştrilor de externe din ţările Uniunii Europene care a avut loc în data de 21 martie 1999. Reuniunea a dezbătut din nou problema reformei finanţării UE, pentru perioada 2000-2006 (Agenda 2000) şi problemele legate de înlocuirea actualei comisii demisionare a UE, în vederea pregătirii discuţiilor pe care şefii de stat şi de guvern le vor avea în cadrul reuniunii de la Berlin.

La încheierea reuniunii nu s-au constatat progrese reale în convorbirile purtate. În numele preşedinţiei semestriale a UE, deţinută în prezent de Germania, secretarul de stat al Ministerului de externe german, Hans-Friedrich von Ploetz, a afirmat că miniştrii au dovedit totuşi, la Bruxelles, o “flexibilitate dătătoare de speranţe”, în ceea ce priveşte reuşita reuniunii la nivel înalt de la Berlin.

Pe 24 martie 1999, a început summit-ul UE de la Berlin. Pentru a evita o criză majoră, şefii de stat şi de guvern din cele 15 ţări membre ale Uniunii Europene se văd obligaţi să ajungă la un acord privind reforma finanţării UE la reuniunea la nivel înalt de la Berlin, şi să găsească o soluţie pentru criza Comisiei Europene.

“Cei 15” trebuie să ajungă la un acord solid privind reforma finanţării UE, aşa-numita Agenda 2000, având ca obiect circa 600 miliarde euro pentru perioada 2000-2006.

Această reformă este absolut necesară pentru a permite UE să primească, în deceniul următor, până la zece ţări din Europa Centrală şi de Est, Ciprul şi Malta. Preşedinţia germană a UE doreşte ca la Berlin să se ajungă la un acord definitiv privind cele trei aspecte ale Agendei 2000: reforma politicii agricole comune (PAC) aceea a fondurilor de ajutor acordate celor mai sărace regiuni şi ţări ale Uniunii, şi o repartizare mai echitabilă a sarcinilor bugetare.

Reamintim că PAC şi fondurile de ajutor reprezintă 80% din bugetul european, care se cifrează în prezent la 85 miliarde euro pe an.

O repartiţie mai echitabilă a sarcinilor bugetare este în primul rând în interesul Germaniei, care asigură principala contribuţie netă la bugetul european. Guvernul de la Bonn cere o reducere a contribuţiei sale, care ajunge la 11 miliarde euro pe an.

În acelaşi timp, “cei 15” trebuie să găsească o soluţie pentru a-l înlocui pe Jacques Santer, preşedintele Comisiei Europene, care a demisionat în bloc săptămâna trecută, în urma punerii în cauză într-un raport întocmit de un grup de experţi independenţi.

Noul preşedinte ar urma să primească acordul actualului Parlament European în luna mai, dar nu şi-ar putea constitui echipa definitivă cu noii comisari decât în luna iulie. El ar trebui, atunci să primească girul noului Parlament European – reieşit din alegerile europene din 13 iunie.

 

7. SUA – Congresul american a votat în favoarea desfăşurării unui sistem naţional defensiv anti-rachetă

La 17 şi 18 martie Senatul american şi Camera Reprezentanţilor au aprobat cu majorităţi importante (97 contra 3 în Senat şi 317 contra 102, în Camera Reprezentanţilor) o rezoluţie privind desfăşurarea, de îndată ce va fi posibil din punct de vedere tehnologic, a unui sistem naţional de apărare anti-rachetă, în vederea apărării ţării împotriva unui atac limitat sau accidental.

Desfăşurarea unui asemenea sistem este o componentă esenţială a "războiului stelelor", proiect demarat de fostul preşedinte american, Ronald Reagan, în plin război rece. În felul acesta, acţiunea legislativului american anulează practic Tratatul referitor la anti-rachetele balistice (ABM), semnat de SUA şi URSS în 1972. La vremea respectivă, experţii militari americani şi sovietici au căzut de acord că desfăşurarea şi modernizarea sistemelor defensive anti-rachetă reprezintă de fapt acte ofensive pentru că pot crea percepţia că un atac nuclear poate fi câştigat deoarece riposta adversarului devine parabilă. În concluzie, tratatul din 1972 limitează apărarea împotriva rachetelor balistice şi reduce stimulentele pentru desfăşurarea unui număr crescut de arme strategice ofensive.

SUA dezvoltă în prezent 6 sisteme anti-rachetă, aflate în diverse stadii de proiectare sau/şi implementare şi de mai mulţi ani există o dispută cu Rusia, ca moştenitoare a URSS a tratatului anti-rachetă, privind statutul acestor sisteme, în sensul, dacă ele intră sau nu sub incidenţa tratatului din 1972. Acesta interzicea doar desfăşurarea sistemelor defensive împotriva rachetelor balistice, dar nu pomenea nimic despre sitemele împotriva rachetelor tactice venite de la distanţe mici şi cu viteze mici. 

Discuţiile dintre Rusia şi SUA pe această temă s-au desfăşurat de-a lungul mai multor ani, dar au existat dificultăţi de a separa, din punct de vedere tehnic, cele două sisteme. Sistemele antirachetă care lovesc rachetele balistice cu viteze mari necesită soluţii tehnice superioare, dar este limpede că un sistem anti-rachetă la viteze mici presupune soluţii tehnice care ulterior sunt folosite la sistemul pentru viteze mari. De aceea, se poate aprecia că dezvoltarea sistemelor anti-rachete pentru viteze mici sunt de fapt o componentă de bază pentru sistemele anti-rachetă pentru viteze mari, interzise de tratat. Până acum, SUA au putut dezvolta nestigherite aceste sisteme la adăpostul ambiguităţii privind definirea lor exactă. În aceată fază, însă, s-a ajuns deja la trecerea desfăşurării de sisteme anti-rachete cu viteze mari şi încălcarea tratatului este vizibilă.

De remarcat că între timp, la întâlnirea dintre preşedinţii Elţîn şi Clinton la Helsinki în 1997, înaintea deciziei de extindere a NATO, Rusia a dat practic lumină verde desfăşurării celor 6 sisteme anti-rachete americane, prin ceea ce doamna Albright a numit "înţelegerea de ultimă clipă dintre cei doi preşedinţi". Înţelegerea a provocat chiar nedumerirea ziariştilor americani, care nu au înţeles cum de au putut ruşii să cedeze atât de uşor într-o problemă atât de importantă. 

Actuala decizie americană a provocat îngrijorare în mai multe capitale, în special la Beijing, Moscova şi New Dehli.

Ziarul Partidului Comunist Chinez, Renmin Ribao scria: "Scopul sistemului defensiv anti-rachetă american este să anuleze rachetele altora şi să ameninţe sub deghizajul apărării. SUA posedă cel mai mare arsenal nuclear şi convenţional din lume şi sistemul de apărare anti-rachetă le va oferi o postură strategică şi mai mare în vederea evitării atacurilor cu rachete. Acest lucru este destinat să strice actualul echilibru militar şi politic şi va conduce la o nouă cursă a înarmărilor, cu serioase consecinţe asupra stabilităţii şi păcii globale"

China este îngrijorată în mod special de sistemul anti-rachetă dezvoltat de SUA împreună cu Japonia (deja SUA şi Japonia au cheltuit 10,9 miliarde $ şi respectiv 30 miliarde yeni pentru dezvoltarea programului de interceptare, parte esenţială a sistemului) şi care s-ar putea să fie oferit şi Taiwanului. China consideră că SUA exagerează în mod intenţionat pericolul din partea Coreei de Nord, pentru a justifica desfăşuarea sistemului anti-rachetă.

Rusia a denunţat şi ea decizia Congresului american de a aproba rezoluţia. O declaraţie a Ministerului de externe rus descrie noul sistem defensiv american ca "o serioasă ameninţare pentru întregul proces de reducere a armelor nucleare, o ameninţare pentru stabilitatea strategică, pentru care au fost elaborate acorduri internaţionale majore timp de decenii". Vocea Rusiei sună însă straniu şi oarecum fals după episodul Helsinki, când preşedintele Elţîn a dat lumină verde sistemelor americane. Oricum, decizia americană va face aproape imposibilă ratificarea de către Duma de Stat a Federaţiei Ruse a tratatului START II. Proiectul elaborat de comisiile Dumei prevede retragerea din tratat în cazul încălcării de SUA a acordului din 1972.

Americanii consideră tratatul anti-rachetă din 1972 depăşit şi recomandă să fie nesocotit sau renegociat. Motivul invocat de americani este achiziţionarea de rachetele balistice de către numeroase alte ţări, între care Iranul şi Coreea de Nord.

"Incapacitatea noastră de a ne apăra împotriva rachetelor teroriste constituie pentru noi un călcâi al lui Ahile" afirmă la rândul său liderul majorităţii republicane din Senat, Trent Lott. În concluzie, decizia americană poate avea următoarele consecinţe pe termen scurt şi mediu:

1. Neratificarea de către Duma de Stat a tratatului START II - cel mai benign efect pentru că arsenalul nuclear rusesc se descompune cu sau fără ratificarea START II;

2. Stimularea programelor de dezvoltare a rachetelor nucleare strategice de către China şi India cu efecte negative pentru stabilitatea Asiei;

3. Stimularea creării triunghiului strategic China-Rusia-India (autorităţile chineze şi ruseşti au declarat că sunt în contact pe tema sistemelor anti-rachetă, deşi chinezii n-au răspuns pozitiv unei cvasi-propuneri făcute de curând de premierul rus Primakov privind colaborarea strategică dintre cele trei ţări, cu ocazia unei vizite în India).

4. Creşterea decalajului tehnologic dintre aliaţii europeni ai NATO şi SUA care pune în pericol interoperabilitatea, element critic al Alianţei;

5. Nemulţumirea lumii arabe care este îngrijorată de proiectul comun SUA-Israel, de desfăşurare a unui sistem anti-rachetă în zonă.

 

8. Republica Moldova

Obiectivele guvernului Sturza

Primul ministru al republicii Moldova, Ion Sturza, a menţionat pe data de 17 martie 1999, că noul executiv va continua reformele economice, structurale şi pe cele din domeniul social. A fost aprobat programul noului cabinet, condus de premierul Ion Sturza, care a asigurat că guvernul pe care-l conduce va promova o politică dură în domeniul financiar şi bugetar, în vederea redresării economice a republicii. 

Obiectivele prioritare înscrise în programul de guvernare al noului cabinet de centru-dreapta al Republicii Moldova sunt revitalizarea economică, supremaţia legii şi integrarea europeană. 

Guvernul îşi propune continuarea reformelor, rezolvarea gravelor probleme sociale, eficientizarea şi recapitalizarea economiei ţării, îngrădind creşterea nejustificată a importurilor şi stimulând producătorii locali şi investitorii strategici. Pentru realizarea acestor obiective guvernul Sturza va căuta şi noi surse de finanţare externă împulsionând cooperarea cu instituţiile financiare mondiale.

În planul politicii externe, guvernul Sturza preconizează menţinerea orientărilor de bază, şi anume consolidarea independenţei ţării, edificarea unui stat prosper şi democratic, integrat plenar în structurile europene, continuarea demersurilor diplomatice privind retragerea completă şi necondiţionată a trupelor ruseşti de pe teritoriul Republicii Moldova. 

Pe plan bilateral şi multilateral se vor promova programe de aprofundare a colaborării politice, comercial-economice şi umanitare reciproc avantajoase cu alte state. 

Decret prezidenţial

Luni 22 martie a.c., preşedintele Petru Lucinschi a semnat un decret privind desfăşurarea unui referndum republican privind schimbarea sistemului de guvernare în Republica Moldova.

Populaţia cu drept de vot urmează a răspunde la întrebarea: “Sunteţi pentru modificarea Constituţiei în scopul instituirii sistemului prezidenţial de guvernare în Republica Moldova, în cadrul căreia preşedintele republicii ar fi responsabil de formarea şi conducerea Guvernului, precum şi de rezultatele guvernării ţării?”

Consultarea urmează a se realiza pe 23 mai 1999, concomitent cu desfăşurarea alegerilor locale ce au loc după promulgarea, în luna decembrie 199, a Legii privind reforma administrativ-teritorială, document care prevede instituirea organizării în judeţe a Republicii Moldova.

Motivând necesitatea referendumului privind schimbarea sistemului de guvernare în Republica Moldova, Decretul prezidenţial stipulează că actualul sistem semiprezidenţial de guvernare, instituit prin Constituţia din 1994 “a demonstrat că mecanismele existente de organizare, funcţionare şi colaborare legislativă, executivă şi judecătorească ale puterii de stat nu asigură separaţia lor adecvată, echilibrul necesar dintre atribuţiile şi responsabilităţile ce le revin, precum şi unitatea procesului de dirijare a statului, ceea ce se soldează cu administrarea ineficientă a treburilor publice şi cu declinarea răspunderii concrete pentru rezultatele guvernării de către ramurile puterii”. 

Subliniind faptul că în actuala structură de guvernare “se aduc prejudicii tot mai grave stabilităţii politice a statului, intereselor economice şi sociale ale cetăţenilor, imaginii şi prestigiului Republicii Moldova pe arena internaţională, preşedintele Petru Lucinschi este “convins că instituirea sistemului prezidenţial este imperios necesară pentru guvernarea eficientă a ţării în actualele condiţii, acestea corespund voinţei poporului ca ţara să dispună de o guvernare stabilă, capabilă să garanteze şi să satisfacă interesele legitime ale cetăţenilor în condiţiile democraţiei, ordinii, stabilităţii politice şi sociale, responsabilităţii concrete a puterii faţă de cetăţeni”.

Deşi anticipat de ultimele luări de poziţii ale preşedintelui Petru Lucinschi, mai ales în dezbaterile privind alegerea noului guvern învestit în urmă cu o săptămână avându-l ca prim-ministru pe Ion Sturza. Decretul prezidenţial semnat luni, 22 martie, se constituie într-o veritabilă bombă politică la Chişinău ale cărei urmări se vor vedea abia în zilele următoare. Se estimează că va fi şi un test pentru preşedintele Lucinschi.

 

9. Alegeri în Finlanda

Alegerile din Finlanda au prezentat anul acesta un interes deosebit, deoarece în iunie Finlanda va prelua preşedinţia Uniunii Europene iar liderii săi vor avea putere de decizie în politica europeană.

Alegerile s-au desfăşurat într-o atmosferă foarte calmă, spre deosebire de cele precedente, când ţara se afla în criză, întrucât anul trecut s-a înregistrat o creştere economică de 4,9% şi astfel ţara s-a calificat fără probleme pentru aderarea la Uniunea Monetară Europeană de la 1 ianuarie 1999. De asemenea, prognozele pentru anul în curs sunt foarte bune.

Finlanda este o republică, actualul şef al statului fiind preşedintele Martti Ahtisaari, şi are un parlament unicameral numit Eduskunta. Sistemul de reprezentare este proporţional, locurile fiind atribuite candidaţilor pe baza numărului de voturi pe care îl obţin în nume personal, combinat cu numărul de voturi obţinut în fiecare circumscripţie de partidul pe care îl reprezintă.

În Finalanda operează un sistem unic de votare şi prin poştă, pentru cei care nu se deplasează, acesta desfăşurându-se în perioada 10 – 16 martie.

Rezultatele alegerilor din data de 21 martie 1999 sunt următoarele: 

Partidul Social Democrat 22,9%, respectiv 51 locuri;

Partidul de Centru 22,4%, respectiv 48 locuri;

Partidul Conservator 21%, respectiv 46 locuri;

Alianţa de Stânga 10,9%, respectiv 20 locuri;

Partidul Ecologist 7,3%, respectiv 11 locuri;

Partidul Popular Suedez 5,1%, respectiv 11 locuri;

Liga Creştină 4,2%, respectiv 10 locuri

Partidul Adevăraţilor Finalandezi 1%, respectiv 1 loc

Grupul Reformist 1,1%, respectiv 1 loc;

După cum se poate observa, în Finlanda nu există un prag electoral minimal.

Se confirmă rămânerea la putere a “coaliţiei curcubeu” formată din partide de toate culorile politice: social-democraţi, socialişti, conservatori şi minoritarii suedezi.

Este interesant de remarcat numărul celor care au candidat în alegeri din partea fiecărui partid comparativ cu numărul celor aleşi efectiv; de exemplu pentru Partidul Social Democrat au candidat 229 persoane dintre care a fost ales un număr de 51 parlamentari.

Finalanda este membră a Uniunii Europene din 1995 şi singura ţară nordică membră a Uniunii Economice şi Monetare.

Conducătorii principalelor partide sunt:

· Paavo Lipponen, şeful Partidului Social Democrat, un fost jucător de polo de 57 ani şi care s-a remarcat ca expert de politică externă şi artizan al integrării Finalandei în Uniunea Europeană, premier în legislatura precedentă şi probabil şi în cea actuală. Reprezintă aripa de dreapta a partidului:

· Sauli Niinistro, jurist, liderul Partidului Conservator, fost ministru de finanţe în legislatura precedentă, un om sobru şi rezervat în declaraţii publice dar dedicat, de asemenea, integrării europene;

· Esko Aho, liderul fostei Opoziţii, şef al guvernului între anii 1991–1995, s-a confruntat cu una dintre cele mai adânci recesiuni economice din istoria Finlandei, deşi a fost cel mai tânăr prim-ministru, la vremea respectivă de 36 ani, şi a fost nevoit să aplice multe reforme dureroase.

Partidul de Centru şi cel Ecologist au fost principalele forţe de opoziţie în fosta legislatură, însă diferenţele de discurs politic nu sunt foarte semnificative, ci diferă mai ales măsurile administrative preconizate, astfel încât nici unul dintre partide nu este incompatibil cu celălalt. Un exemplu de coeziune naţională l-a reprezentat guvernarea precedentă unde a fost posibilă conlucrarea la putere a conservatorilor cu Alianţa Stângii.

De asemenea, Partidul Popular Suedez, care este reprezentantul naţionalităţii suedeze, ce însumează 6% din numărul total al locuitorilor ţării, se află la guvernare încă de la începutul secolului.

 

10. Vizita preşedintelui Austriei, Thomas Klestil în România

19 – 20 martie 1999

Preşedintele Austriei, Thomas Klestil, însoţit de doamna Margot Klestil-Loffler, de ministrul austriac de interne, dl.Karl Schloegl, şi de un puternic grup format din oameni de afaceri, a efectuat o vizită în România în scopul îmbunătăţirii relaţiilor economice şi al descurajării imigrării ilegale. Această vizită este prima vizită la nivel înalt, de după decembrie 1989, a unei oficialităţi austriece.

În ţară există deja 1500 firme mixte româno-austriece, iar anul trecut Austria a exportat în România mărfuri de 328 milioane de dolari, de unde a importat la rândul său produse de 232 milioane dolari. “În 1998, Austria a exportat în România mai mult decât a făcut-o în China, Brazilia sau Norvegia” a declarat Leopold Maderthaner, preşedintele Camerei de Comerţ a Austriei. Acesta a anticipat că relaţiile comerciale dintre cele două ţări vor atinge 800 milioane de dolari în anul viitor.

Oamenii de afaceri austrieci s-au plâns că Ordonanţa 50 este o îngrădire a liberei concurenţe, contrar oricăror norme europene, la care preşedintele Constantinescu a replicat că, de săptămâna viitoare, un Consiliu prezidenţial va începe să lucreze la un “cod fiscal, cu legi puţine, clare şi precise”. 

Pe de altă parte, în acord cu declaraţiilor făcute de ministrul Karl Schloegl la conferinţa de presă, respectiv că “tentativele de a emigra în Austria sau în alte ţări europene nu au nici o şansă de reuşită”, s-a convenit ca cele două ţări să încheie un nou acord cu privire la repatrierea imigranţilor clandestini.

Şeful statului austriac s-a mai întâlnit cu premierul Radu Vasile şi cu cei doi preşedinţi ai camerelor parlamentare, domnii Ion Diaconescu şi Petre Roman.

Preşedintele Austriei l-a invitat pe domnul Emil Constantinescu să participe la lucrările Forum-ului economic al ţărilor central-europene ce se vor desfăşura în acest an la Salzburg.

 

11.Vizita premierului ceh, Milos Zeman, în România

(9-20 martie 1999 - Comemorarea a 80 ani de relaţii bilaterale)

Vizita premierului ceh în România, la invitaţia omologului său român, s-a desfăşurat în aceeaşi perioadă cu vizita preşedintelui Austriei, iar problemele discutate au prezentat similitudini, respectiv ele au fost, pe de o parte, de natură economică, pentru extinderea relaţiilor comerciale bilaterale, iar pe de altă parte, înalţii oaspeţi străini au cerut măsuri ferme pentru limitarea imigraţiei ilegale în ţările lor.

Cei doi premieri au aprofundat dialogul început în septembrie 1998 la Praga şi continuat în noiembrie la Zagreb. Cu această ocazie s-a subliniat dezechilibrul relaţiilor comerciale bilaterale, în sensul că România a importat din Cehia, ca şi din Austria, mult mai mult decât a exportat în aceste ţări. Partea cehă a prezentat intenţiile firmei SKODA de a se implica în modernizarea locomotivelor produse de ASTRA Arad, a sistemelor de turbine de la termocentrale, ca şi pentru cooperarea cu ROCAR Bucureşti.

Discuţiile au vizat şi situaţia din Kosovo, iar domnul Zeman a afirmat că “Polonia, Ungaria şi Republica Cehă vor sprijini foarte mult atât extinderea NATO, cât şi extinderea UE”.

În final, premierul ceh a adresat domnului Radu Vasile invitaţia de a vizita Cehia.

 

 

ANEXE

 

Audierile din cadrul Comisiei pentru relaţii internaţionale a Camerei Reprezentanţilor

Mulţi membri ai Congresului au avut rezerve serioase privind desfăşurarea armatei americane în Kosovo. Audierile din cadrul Comisiei pentru relaţii internaţionale privind rolul SUA în Kosovo, conduse de republicanul Benjamin Gilman, au pus în evidenţă diversitatea opiniilor.

La aceste audieri au fost invitaţi dr. Henry Kissinger, doamna Jeane Kirkpatrick, fostă ambasadoare SUA la ONU şi Robert Dole, fost lider al majorităţii republicane în Senat şi fost candidat la preşedinţia SUA. Dintre opiniile exprimate s-a distins prin clarviziune şi coerenţă cea a dr. Kissinger:

Domnul Henry Kissinger şi-a construit argumentaţia în jurul a două chestiuni de ordin general, exprimate prin înterbările:

1. În ce condiţii ar trebui folosite forţele militare americane pentru a urmări obiective naţionale?

2. Care ar fi aceste obiective?

În particular, referitor la situaţia din Kosovo, dr. Kissinger consideră că sunt trei întrebări la care nu există încă un răspuns rezonabil:

1. Care este obiectvul politic?

2. Care sunt regulile de angajare americană în conflict, adică “ce vom face şi ce nu vom face?”

3. Care este conceptul privind finalitatea acţiunii?

Iată câteva extrase din declaraţiile dr. Kissinger:

“Nu cred că problema din Kosovo este una legat exclusiv sau în primul rând de Miloşevici. Este o regiune aflată la confluenţa religiilor, naţionalităţilor, a imperiilor care au luptat aproape pentru aceeaşi problemă sute de ani…. Este o diferenţă tehnică şi juridică. Croaţia, Slovenia, Bosnia erau entităţi separate. Nimeni până acum n-a contestat apartenenţa provinciei Kosovo la Serbia. Prin urmare, din punctul de vedere al legalităţii internaţionale, ceea ce se propune este ca forţele militare NATO să fie introduse pe un teritoriu al unei ţări suverane cu scopul de a detaşa o provincie care în istoria acestei ţări a fost la originea identităţii sale naţionale, pentru că acolo este locul în care lupta pentru independenţa Serbiei a început acum 600 de ani. Aceasta este o desfăşurare unică a puterii militare NATO… Prin urmare, eu cred că introducerea forţelor terestre americane şi a forţelor militare de către NATO în acest scop reprezintă o extindere fără precedent a autorităţii NATO, o extraordinară afirmare a dreptului internaţional şi un precedent periculos pentru America”. (…)

Administraţia spune că soluţia trebuie să fie autonomia, apărată de trupe NATO, în contextul unei Serbii unificate. Trupele sârbe şi poliţia rămân în provincie. Se presupune că UCK va fi dezarmată şi că va începe un proces politic care la sfârşitul perioadei de 3 ani va permite o anume definiţie permanentă a autonomiei. Acest lucru nu este gestionabil şi va pune SUA într-o situaţie din care va fi extraordinar de dificil să se elibereze.

Este evident că nici uneia dintre părţi nu-i place acordul în starea actuală. Noi le facem cu ochiul albanezilor şi le spunem “dacă acceptaţi asta, noi îi vom bombarda pe sârbi pentru voi. Şi nu putem să-i bombardăm dacă voi nu acceptaţi acest acord”. În felul acesta vom avea o parte care a a fost bombardată în cadrul unui acord şi o altă parte care a acceptat acordul, pentru că noi ne-am transformat în artilerie pentru scopurile ei, şi părţile sunt apoi sub egida noastră, care se presupune că va conduce procesul politic extins pe o perioadă de 3 ani. (…)

Cred că Congresul trebuie cel puţin să se întrebe care sunt regulile de angajare (în Kosovo). Dacă UCK nu se dezarmează, şi, cred că nu o va face, avem noi de gând să-i dezarmăm? Şi suntem noi doritori să luptăm pentru aceasta? Protejăm noi diferite populaţii în faţa pericolului epurării etnice şi prin ce mijloace? Cine va apăra frontierele acestui teritoriu?

Recunosc că există un pericol de extindere a actualului conflict. Dar există, de asemenea, un pericol de extindere a impactului pe care îl poate avea Kosovo, cu autonomie în creştere, fără un statut internaţional, asupra Macedoniei şi relaţiei cu Albania. (…) Eu cred că actualii termeni (ai acordului) garantează că nu va fi nici pace.

Fără înţelegerea de către toţi a regulilor de angajare, eu cred că consecinţele pe termen lung pentru NATO pot fi serioase. Deoarece mă îndoiesc că unitatea NATO poate fi prezervată în faţa sfidărilor care sunt previzibile din partea ambelor părţi, pentru că aproape în fiecare lună va trebui să luăm decizii cum să reactionăm faţă de acţiunile unei părţi sau a celeilalte care vor ieşi din cadrul acordului iniţial. (…)

Iar dacă nu obţinem totuşi acordul, chiar cu ameninţarea cu bombardamentele, iar pentru a-l face acceptabil sârbilor vor fi introduşi ruşii, vom avea o criză balcanică clasică în acest teritoriu limitat.

 

Articol semnat de dl. Javier Solana, secretar general al NATO în NATO ReVIeW

Summit-ul de la Washington: NATO păşeşte cu îndrăzneală în secolul al XXI-lea

În luna aprilie, şefii de stat şi de guvern din cadrul Alianţei se vor reuni la Washiongton pentru a marca un moment istoric: cea de-a 50 -a aniversare a NATO. În acelaşi birou în care s-a semnat Tratatul Atlanticului de Nord, ei vor aduce un tribut celei mai remarcabile realizări şi anume cinci decenii de menţinere a păcii şi securităţii în Europa. Dar summit-ul se va pregăti, de asemenea, şi pentru viitor. 

Este vorba de a asigura că Alianţa este pregătită şi echipată pentru a face faţă sfidărilor de securitate pe următorii 50 de ani – care se vor deosebi mult ca natură şi origine de cei din trecut. Deciziile summit-ului de la Washington vor orienta evoluţia Alianţei în secolul următor.

Noul mediu de securitate euroatlantică

Faţa securităţii europene s-a schimbat enorm în ultimii zece ani şi, în cea mai mare parte, s-a schimbat în bine. Zidul ideologic care diviza Europa a dispărut pentu totdeauna şi, în cea mai mare parte, ţările din Europa centrală şi de est sunt martorele unei tranziţii extraordinar de paşnice către democraţie, manifestată prin alegeri libere şi domnia legii.

Totuşi, în pofida acestor evoluţii cu totul pozitive, sfidările la adresa securităţii europene continuă să existe. Suntem martorii unor situaţii de conflicte etnice şi între minorităţi, ai valurilor de refugiaţi şi ai unor încălcări sistematice ale drepturilor omului. Proliferarea armelor de distrugere în masă şi mijloacele de furnizare a acestora constituie, de asemenea, un motiv de îngrijorare tot mai mare.

Începând din anul 1991, Alianţa s-a adaptat la această noua sfidare de securitate în mod efectiv, prin aceea că şi-a adaptat structurile interne şi a preluat noi misiuni. Tototdată, Alianţa a stabilit relaţii de cooperare cu ţările din întreaga Europă, pentru a contribui la modelarea climatului de securitate şi a crea un cadrul de stabilitate pe continent.

Reuniunea la vârf de la Washington

Cea mai importantă adaptare va fi evidentă la reuniunea de la Washington pur şi simplu prin numărul sporit de naţiuni al căror drapel va fi arborat. Prin admiterea Republicii Cehe, a Ungariei şi Poloniei numărul membrilor va creşte de la 16 la 19. Astfel, această rundă de lărgire a Alianţei va demonstra limpede că nu mai există linii de divizare în Europa. Mai mult, această rundă de lărgire este doar o parte dintr-un proces în plină desfăşurare. Uşa rămâne deschisă ţărilor pregătite şi dornice să contribuie la securitatea aliată, ţinând seama de evoluţiile securităţii din întreaga Europă.

Lucrăm în prezent, la un “pachet” de măsuri menite a aduce ţările partenere mai aproape de Alianţă şi de a le ajuta pe acelea care aspiră la o aderare viitoare să răspundă standardelor NATO. Summit-ul este ocazia cu care acest “pachet” va fi prezentat oficial.

În acelaşi timp, vom continua să dezvoltăm relaţiile noastre cu statele nemembre din întreaga regiune euroatlantică. Dorim să extindem climatul de încredere în întreaga regiune, folosind Consiliul Parteneriatului Euroatlantic la întreaga sa capacitate. Această instituţie reuneşte cu regularitate un număr de 44 de ţări în jurul mesei de discuţii a NATO, având rolul de for consultativ, care şi-a dovedit, recent, utilitatea în legătură cu criza din Kosovo şi care îşi propune să joace un rol tot mai mare în aducerea de ajutoare în zonele afectate de dezastre şi planificarea situaţiilor de urgenţă în plan civil.

Vom dezvolta, de asemenea, măsuri concrete pentru a intensifica Parteneriatul pentru Pace, care a împlinit deja 5 ani. El s-a dovedit a fi un mijloc plin de succes de a ajuta la restructurarea forţelor armate şi a le ajuta să-şi găsească locul corespunzător în societate democrată modernă. Pe de altă parte, fără acest Parteneriat ar fi fost imposibil să se organizeze, într-un timp atât de scurt, Forţa Multinaţională de Menţinere a Păcii în Bosnia şi Herţegovina. 

Pentru a dezvolta şi mai mult Parteneriatul, lucrăm în prezent cu partenerii noştri la trasarea unui cadru politico-militar pentru un răspuns la crize sub conducerea NATO şi pentru operaţii de susţinere a păcii, care le vor da partenerilor un cuvânt mai important de spus în planificarea şi conducerea acestui gen de operaţii. Parteneriatul are, de asemenea, în plan, centre de şcolarizare, crearea unor formaţiuni multinaţionale în cadrul Parteneriatului, precum folosirea unor tehnici de simulare pentru a îmbunătăţi capacitatea de a lucra împreună.

 

O relaţie cu Rusia

O modificare deosebit de semnificativă în securitatea euroatlantică este relaţia nouă, pozitivă, care se edifică între NATO şi Rusia. Opinia noastră este că angajarea constructivă a Rusiei este de o importanţă fundamentală pentru noua securitate europeană, care a început să se contureze, şi suntem ferm hotărâţi să urmărim realizarea acestei angajări. De mai bine de un an avem o relaţie extinsă de consultare şi colaborare (cu Rusia) care a fost de neimaginat în timpul războiului rece. 

Pe Actul Fondator NATO-Rusia din 1997 se întemeiază, la ora actulă, Consiliul Comun Permanent în care aliaţii şi Rusia procedează la schimb de vederi în probleme de securitate curente, cum ar fi Bosnia şi Kosovo, şi discută o serie de subiecte ce ţin de apărare şi armată, în timp ce încearcă să aprofundeze zonele în care pot coopera practic. Mai există şi alte zone de cooperare, între care Carta NATO-Ucraina şi Grupul de Cooperare Mediteranean.

O noua structură de comandă

Summit-ul de la Washington face retuşurile finale la o serie de adaptări interne ale Alianţei întreprinse pentru a răspunde sfidărilor de securitate de azi şi de mâine. Punem deja în aplicare o structură de comandă reformată, mai eficientă şi mai flexibilă. Mai simplu spus, forţele NATO trebuie să fie pe aceeaşi lungime de undă şi să aibă capacitatea de a acoperi distanţele rapid şi apoi să fie asigurate cu cele necesare pe teren, într-o manieră corespunzătoare.

Climatul de securitate din Europa este foarte diferit de ceea ce era cu numai un deceniu în urmă. Nu mai există necesitatea unor forţe NATO şi a unui cartier general numeroase, puternice şi statice. Astăzi, sfidările pot veni din orice direcţie, în forme din cele mai diferite şi ele se pot situa dincolo de frontierele Alianţei. În Bosnia, de exemplu, Forţa NATO de Stabilizare a contribuit la consolidarea păcii, dar, în acelaşi timp, Alianţa a întemeiat noi relaţii cu diferite organizaţii internaţionale şi agenţii care lucrează pentru reconstrucţia ţării. 

În Kosovo comunitatea internaţională a încercat să exercite o presiune diplomatică asupra părţilor aflate în conflict pentru a ajunge la o reglemetare politică. Dar această presiune diplomatică a trebuit, totuşi, să fie susţinută de ameninţarea cu forţa militară, iar Alianţa a luat deciziile necesare pentru a asigura această posibilitate. Aceasta demonstrează că gestionarea crizelor, astăzi, necesită coordonarea între obiectivele politice şi mijlocul de a le atinge şi susţine.

O altă sfidare importantă pe care Alianţa o abordează în prezent este proliferarea armelor de distrugere în masă şi modalitatea de furnizare a acestora. Principalul obiectiv al Alianţei şi al membrilor săi este de a preveni această proliferare, iar, în cazul în care ea are, totuşi loc, de a o împiedica prin mijloace diplomatice. 

În prezent NATO pregăteşte propunerile pentru a prezenta la reuniunea la vărf de la Washington o iniţiativă menită a asigura că Alianţa are capacitatea politică şi militară de a aborda această sfidare într-o manieră correspunzătoare şi eficientă.

Dar nu numai NATO se adaptează, ci şi Europa. Uniunea Europeană a adoptat o monedă unică şi o politică de securitate şi externă comună. Este firesc ca NATO să reflecte şi să contribuie la susţinerea acestei evoluţii. Iată de ce eu prevăd o Alianţă cu o mai puternică identitate europeană, un obiectiv pe care toţi aliaţii îl susţin. Noi aranjamente contribuie la modelarea Securităţii şi Identităţii de Apărare Europene mai puternice, în cadrul Alianţei.

Adaptările făcute în ceea ce priveşte structura de comandă permit, acum, efectuarea unor operaţii NATO conduse de forţele europene şi punerea în aplicare, în curând, a iniţiativei privin Forţa Specială Combinată Comună, ce vor da aliaţilor europeni posibilitatea de a folosi înzestrarea NATO fără a-i implica neapărat, în mod direct, pe aliaţii nord-americani.

Aceasta va contribui, la rândul său, la o mai matură relaţie transatlantică, în care rolurile şi răspunderile sunt împărţite mai echilibrat. 

Realizarea potenţialului deplin al Alianţei

Summit-ul de la Washington va marca o etapă istorică în evoluţia Alianţei Atlantice. În primii 40 de ani de existenţă, NATO s-a preocupat, în principal, de apărarea colectivă împotriva unei sfidări unitare. 

În ultimul deceniu, NATO s-a adaptat pentru a răspunde schimbărilor rapide care au loc în securitatea euroatlantică. Reuniunea la vârf reprezintă punctul culminant al acestui proces, şi ne aduce mai aproape ca oricând, de realizarea potenţialului deplin al Tratatului de la Washington, aşa cum a fost el prevăzut de cei care l-au creat. 

La Washington noi vom pune retuşurile finale al noului NATO, realizând o Alianţă angajată şi proiectată pentru a spori stabilitatea pentru întreaga zonă euroatlantică prin mecanisme, parteneriate şi misiuni noi, ce vor fi puse în aplicare mulţi ani de acum înainte, în secolul XXI-lea.

